**SREDNJA STRUKOVNA ŠKOLA**

[**https://sss-vz.hr/struke/**](https://sss-vz.hr/struke/)

****

**Božene Plazzeriano 4**

**42000 Varaždin**

**tel: 042/492-255**

**e-mail: sss@sss-vz.hr**

**web stranica:** [**www.sss-vz.hr**](http://www.sss-vz.hr)

**UPISI u prvi razred školske godine 2025./2026.**

|  |  |  |  |  |
| --- | --- | --- | --- | --- |
| **Naziv programa** | **Razina HKO-a** | **Trajanje**  | **Broj razreda** | **Broj učenika** |
| Drvodjeljski tehničar i dizajner/drvodjeljska tehničarka i dizajnerica (120105) | 4.2 | 4 | 1 | 20 |
| Modni tehničar/modna tehničarka (221509) | 4.2 | 4 | 0,7 | 14 |
| Dizajner cipela i modnih dodataka/dizajnerica cipela i modnih dodataka (231335) | 4.2 | 4 | 0,3 | 6 |
| Kozmetičar/kozmetičarka (250154) | 4.2 | 4 | 1 | 20 |
| Likovna umjetnost i dizajn do izbora zanimanja (program B) (300100-B) | 4.2. | 4 | 1 | 24 |
| Frizer/frizerka (250334) | 4.1 | 3 | 1 | 20 |
| Tapetar/tapetarka (121234) | 4.1 | 3 | 0,23 | 6 |
| Pekar-slastičar/pekarica-slastičarka (091204) | 4.1 | 3 | 0,54 | 14 |
| Mesar/mesarica (091404) | 4.1 | 3 | 0,23 | 6 |
| Stolar/stolarica (121114) | 4.1 | 3 | 0,54 | 14 |
| Modni krojač/modna krojačica (221504) | 4.1 | 3 | 0,23 | 6 |
| Modni galanterist/modna galanteristica (231334) | 4.1 | 3 | 0,36 | 8 |
| Staklar/staklarica (131100) | 4.1 | 3 | 0,23 | 6 |
| Soboslikar ličilac dekorater/soboslikarica ličiteljica dekoraterka (131404) | 4.1 | 3 | 0,64 | 14 |
| Pomoćni pekar/pomoćna pekarica (098194) | 3 | 3 | 0,33 | 3 |
| Pomoćni stolar/pomoćna stolarica (128194) | 3 | 3 | 0,33 | 3 |
| Pomoćni krojač/pomoćna krojačica (228394) | 3 | 3 | 0,33 | 3 |
| **Ukupno:** |  |  |  | **187** |

**RAZINA HKO-a: 4.2. – PROGRAMI U ČETVEROGODIŠNJEM TRAJANJU**

**Likovna umjetnost i dizajn**

U prvom razredu učenici usavršavaju perceptivno promatranje i uče klasično crtanje prenošenjem onoga što vide na papir u raznim crtačkim i slikarskim tehnikama na raznim motivima te osvještavaju odnose mase i prostora kroz trodimenzionalno oblikovanje. Nakon prvog razreda učenici biraju jedan od dva ponuđena programa zanimanja (grafički dizajner ili dizajner odjeće) prema interesu iskazanom u anketnom listiću. O realizaciji želje odlučuje uspjeh učenika na kraju prvog razreda.

**Likovna umjetnost i dizajn - dizajner odjeće/dizajnerica odjeće**

Bavi se kreiranjem, odnosno osmišljavanjem modne odjeće računalnom modnom ilustracijom, textil artom, modnim crtanjem te izradom modnih odjevnih predmeta. U radu primjenjuje i znanja iz tehnologije krojenja, šivanja i obrade odjeće te tehnike ručnog tkanja, pletenja i vezenja. Sve koristi i primjenjuje na suvremene načine i primjenjuje ih pri izradi vlastitih kolekcija. Bavi se i povijesnim odijevanjem kako bi stekao kompetencije i u kostimografiji. U radu se koristi slikarskim i crtačkim tehnikama koje su baza za osmišljavanje i izražavanje. Svoje kreacije prezentira na izložbama i revijama.

Program zanimanja je namijenjen učenicima koji se žele pripremiti na nastavak obrazovanja na Akademiji likovnih umjetnosti, Tekstilno-tehnološkom fakultetu, ali i ostalim srodnim fakultetima i veleučilištima. Osposobljava učenike i za obavljanje poslova vezanih uz dizajn odjeće, modno oblikovanje te modnu ilustraciju za modne časopise.

**Likovna umjetnost i dizajn - grafički dizajner/grafička dizajnerica**

Osmišljava izgled i likovno uređuje časopise, plakate, jumbo plakate, kalendare, logotipe tvrtki i druge vizualne informacije. Može obrađivati i određene elemente pokretne slike, sudjelovati u timovima koji se bave izradom tehnički, oblikovno i informacijski kompleksnih proizvoda u novim medijima. Grafički se dizajneri bave i fotografijom. Za obavljanje poslova grafičkog dizajnera važna je preciznost u radu, sposobnost brzog uočavanja, dobra koncentracija, sposobnost likovnog izražavanja i komunikativnost.

Program je namijenjen učenicima koji se žele pripremiti za nastavak obrazovanja na Akademiji primijenjenih umjetnosti, Grafičkom fakultetu, Arhitektonskom fakultetu i srodnim fakultetima i veleučilištima ili za obavljanje poslova grafičkog dizajnera.

**Drvodjeljski tehničar i dizajner/drvodjeljska tehničarka i dizajnerica**

Samostalno obavlja i sudjeluje u oblikovanju, projektiranju, konstruiranju i izradbi namještaja za opremanje interijera i eksterijera. U trgovini drvnim proizvodima komunicira sa strankama, upoznaje ih s ponudom, sa svojstvima materijala te njihovom upotrebnom vrijednošću i primjenom, predlaže izbor proizvoda, sudjeluje u izradbi idejnog i izvedbenog rješenja uređenja interijera, sudjeluje u izmjerama prostora, montaži namještaja u salonu i izvan njega. U odjelu prodaje i nabave obavlja poslove izradbe kalkulacije za ponude, nabave materijala, skrbi o robi u skladištu, sudjeluje u poslovima otpreme i naplate gotovih proizvoda. Drvodjeljski tehničar i dizajner sudjeluje u obavljanju poslova tehničko–tehnološke pripreme rada, pod čime se podrazumijeva izradba idejne skice i nacrta, normiranja vremena i materijala te priprema radnog naloga. Obavlja poslove pripreme stroja i radnog mjesta. Upravlja radom CNC strojeva i uređaja za obradu drva i drvnih materijala. U svojem radu koristi se računalom i aplikativnim programima. Poželjno je da drvodjeljski tehničar i dizajner bude zdrava osoba, bez ograničene zdravstvene sposobnosti. Osim toga, važno je da ima opću tjelesnu sposobnost, dobru spretnost ruku, otpornost na alergije te neosjetljivost na buku i vibracije. Treba imati dobar vid (oštrina na blizinu, raspoznavanje boja), opip (prepoznavanje oblika i osobitosti dodirnih površina) i sposobnost predočavanja prostornih odnosa (prosudba rasporeda i udaljenosti, proporcija i veličina), kao i razumijevanje funkcionalnih odnosa dijelova cjeline (proizvoda, prostora). Također treba imati razvijen smisao za sklad, proporcije i konceptualno razmišljanje u stvaranju idejnih zamisli, kao i prezentacijske vještine. Za drvodjeljskog tehničara i dizajnera koji radi direktno u proizvodnji, na strojevima ili vodi pojedine tehnološke procese važne su emocionalna stabilnost (prisebnost, sređenost, samokontrola), kooperativnost (s pojedincima, s timom), komunikacija, uočavanje međuovisnih oštećenih ili manjkavih dijelova, tehničko mišljenje (dokumentiranje stanja, grafičko rješavanje), snalažljivost (učinkovito rješavanje problema), inicijativnost i samostalnost u donošenju valjanih odluka, odgovornost (savjesnost, planiranje poželjnog ishoda, sposobnosti dobre organizacije i pripreme posla).

**Modni tehničar/modna tehničarka**

Prati trendove mode, industrije i tržišta razvija modni proizvod od dizajniranja ideja za kroj, faza konstruiranja, modeliranja, odabira materijala, izrade prototipa i predstavljanja kolekcijskog uzorka modnog proizvoda uvažavajući potrebe tržišta potrošača. Modni tehničar/modna tehničarka prati i primjenjuje modna kretanja, tehnološke inovacije i informacijsko-komunikacijsku tehnologiju (IKT), koristi CAD/CAM sustave u proizvodnji modnih proizvoda. Konstruira i modelira modne proizvode, organizira modno poslovanje, razvija i izrađuje prototip modnog proizvoda u skladu s pravilima zaštite okoliša, održivog razvoja i kružnog gospodarstva. Osigurava kvalitetu modnih proizvoda. Uvjeti rada su promjenjivi, od ureda, trgovine na malo i veliko, modnog salona, ateljea do obrtničkih i industrijskih radionica i proizvodnih pogona.

**Dizajner cipela i modnih dodataka/dizajnerica cipela i modnih dodataka**

Prati kretanja suvremenog modnog tržišta, primjenjuje modne novitete u dizajnu i razvoju te primjenjuje nove tehnologije u svrhu unaprjeđenja procesa proizvodnje i kvalitete izrade obuće i/ili modnih dodataka. U industrijskoj proizvodnji sudjeluje ili je dio tima za planiranje, organizaciju i vođenje procesa proizvodnje obuće i/ili modnih dodataka. U obrtničkoj proizvodnji razvija nove modele ili kolekcije obuće i/ili modnih dodataka prema zahtjevima kupca i tržišta, posjeduje vještine dizajniranja i modeliranja, usklađuje stilske odrednice te njeguje tradicionalni način izrade obuće i modnih dodataka, po potrebi ugrađuje elemente nacionalnog identiteta i kulturne baštine. U izradi obuće i modnih dodataka koristi se pripadajućim priborom, alatima, uređajima i strojevima, radi na ekološki prihvatljiv način u skladu s pravilima zaštite na radu. Poznaje osnove poduzetničkog poslovanja sukladno održivom razvoju i kružnom gospodarstvu. U radu koristi IKT tehnologije u svim segmentima. Promovira i prodaje obuću te pripadajuće usluge. Može raditi u industrijskoj ili obrtničkoj proizvodnji, modnim salonima, ateljeima slobodnih zanimanja, trgovinama obuće, modnih dodataka i srodnih proizvoda.

**Kozmetičar/kozmetičarka**

Posjeduje sposobnost samostalnog obavljanja različitih tretmana njege i uljepšavanja lica i tijela preparativnom i dekorativnom kozmetikom. Postavlja kozmetičku dijagnozu te određuje vrstu, trajanje i intenzitet tretmana. Izvodi različite masažne tehnike. Kozmetičar izvodi privremenu i dugotrajnu depilaciju, obavlja njegu i obradu ruku i stopala te estetski obrađuje obrve i trepavice. Primjenjuje različite tehnike u šminkanju, odabire i koristi preparate i uređaje u tretmanima oblikovanja lica i tijela, a klijenta savjetuje o korištenju njege kod kuće. Osobni imidž, osim profesionalnog izgleda, uključuje društvenost, ljubaznost, takt i preciznost. Poželjno je da kozmetičar bude zdrava osoba bez ograničene zdravstvene sposobnosti. Osim toga, da ima smisao za estetiku te da je uredan, strpljiv, komunikativan, samostalan u radu, uljudan, stručan, povjerljiv i spreman na cjeloživotno učenje. Potencijalne kontraindikacije uključuju oštećenje funkcije vida, tremor ruku, gluhoću, oštećenje govora koje utječe na komunikaciju, teža oštećenja mišićno-koštanog sustava te kognitivna oštećenja.

**RAZINA HKO-a: 4.1. – PROGRAMI U TROGODIŠNJEM TRAJANJU**

Za upis učenika u zanimanje u trogodišnjem trajanju potrebno je imati **liječničku svjedodžbu specijalista medicine rada o zdravstvenoj sposobnosti** za obavljanje konkretnog zanimanja.

**Frizer/frizerka**

Procjenjuje kosu i vlasište ženskih i muških klijenata, priprema sredstva za rad prema vrsti usluge, primjenjuje različite tehnike pranja i njege kose, kemijske procese, koristi različita sredstva za rad ovisno o tehnici šišanja, oblikuje kosu rukama, preparatima, priborom, alatima i aparatima. Kod muških klijenata procjenjuje kožu lica i dlaku brade, priprema lice, uređuje i boja bradu i brkove priborom, alatima, aparatima i preparatima.Frizer pruža i usluge manikiranja, šminkanja, oblikovanja i bojanja obrva i trepavica kod žena i muškaraca te depilaciju brade, brkova i zulufa kod muškaraca.Ugrađuje razne vrste frizerskih umetaka te pruža usluge savjetovanja klijenata.Frizeri moraju biti socijalno osjetljivi kako bi prepoznali želje i potrebe klijenata poštujući njihovu privatnost.U obavljanju svakodnevnih zadataka vezanim uz različite vrste evidencija od frizera se očekuje da bude točan, precizan, odgovoran i da čuva poslovnu tajnu.Frizeri trebaju biti kreativni, odgovorni, snalažljivi i imati izražen smisao za estetiku. Nadalje, trebaju biti vrlo komunikativni, strpljivi i ljubazni s klijentima i zaposlenicima.Poželjno je da frizer bude urednog zdravstvenog stanja. Kontraindikacije za ovo zanimanje su: oštećenje funkcije vida, neraspoznavanje osnovnih boja, gluhoća i teža nagluhost u govornom području, oštećenje glasa i/ili govora koje utječe na komunikaciju, alergijske reakcije na kemijske preparate korištene u frizerskoj djelatnosti, bolesti dišnih puteva uzrokovane isparavanjem kemijskih preparata, teža oštećenja funkcije mišićno-koštanog sustava, kronični poremećaji koji znatno remete kognitivno i emocionalno funkcioniranje.

**Stolar/stolarica**

Na svom radnom mjestu u najvećoj mjeri rade na poslovima izrade namještaja, drvenih stubišta, građevinske stolarije, popravka/obnavljanja namještaja i građevinske stolarije, izvođenja specijalnih stolarskih radova.Stolari svoje poslove obavljaju samostalno i/ili uz pomoć suradnika koristeći pritom čitav spektar različitih ručnih i mehaniziranih alata, strojeva, uređaja i naprava za obradu drva. Osim što pomoću alata i strojeva za obradu drva stvara brojne proizvode, stolar jednako tako izrađuje skicu i nacrt proizvoda, radi specifikaciju potrebnog materijala, izrađuje krojnu listu i priprema radni nalog. S klijentom ugovara stolarske radove i rokove izvođenja te izrađuje ponudu i ugovara cijenu za dogovorene stolarske radove.U raznim situacijama pri obavljanju stolarskih radova koristi IKT (planiranje i organiziranje poslova; izrada radno-tehnološke dokumentacije; vođenje evidencije radnog vremena, materijala, alata i narudžbi; poslovna komunikacija i dr.).

**Staklar/staklarica**

Samostalno obrađuje, prerađuje i oblikuje staklo, izrađuje staklarske proizvode, sastavlja i ugrađuje staklarske proizvode u/na objekte te ostakljuje konstrukcije predviđene za ostakljivanje. Komunicira sa strankama, upoznaje ih s ponudom, sa svojstvima materijala te njihovom upotrebnom vrijednošću i primjenom, predlaže strankama izbor, sudjeluje u izradbi idejnog rješenja uramljivanja proizvoda i staklarskih elemenata u uređenju interijera, sudjeluje u izmjerama prostora, prodaji staklarskih proizvoda, nabavi sredstava rada, stakla i repromaterijala potrebnog kod staklarskih usluga. Sudjeluje u izradbi izračuna ponude, nabave materijala, skrbi o robi u skladištu, kao i u poslovima otpreme i naplate gotovih staklarskih proizvoda. Staklar sudjeluje u obavljanju poslova tehničko–tehnološke pripreme rada, što podrazumijeva izradbu crteža, praćenja utroška materijala i radnog vremena. Staklar obavlja i poslove pripreme strojeva, uređaja, opreme, alata i radnog mjesta vodeći računa o sigurnosnom aspektu. Staklar upravlja radom CNC strojeva za obradu stakla i srodnih materijala. U svojemu se radu koristi računalom u izradi ponude, crtanju, komunikaciji s drugim dionicima i suradnicima. Poželjno je da staklar bude zdrava osoba bez ograničene zdravstvene sposobnosti, da ima opću tjelesnu sposobnost, spretne ruke te da nije osjetljiv na buku i vibracije. Treba imati dobar vid te psihičke i tjelesne preduvjete za rad na visini. Treba imati razvijen smisao za sklad i proporcije u stvaranju idejnih zamisli. Za staklara koji izravno sudjeluju u procesu obrade, prerade i oblikovanja stakla važne su sljedeće karakteristike: emocionalna stabilnost, kooperativnost, komunikacija, tehničko mišljenje, snalažljivost, učinkovito rješavanje problema, samostalnost i preuzimanje inicijative u donošenju odluka, odgovornost, savjesnost, planiranje poželjnog ishoda te sposobnost dobre organizacije i pripreme posla.

**Tapetar/tapetarka**

Izrađuje i/ili sudjeluje u proizvodnji tapeciranog namještaja: uredskih i drugih stolica, polunaslonjača, naslonjača, dvosjeda i višesjeda, tapeciranih kreveta, madraca i drugih tapeciranih proizvoda. Sudjeluje u uređenju i opremanju javnih i privatnih objekata. Tapetarskim materijalima oblaže površine različitih prijevoznih sredstava. U proizvodnji tapetari obično upravljaju ili nadziru rad strojeva i uređaja za tapeciranje namještaja, izradu madraca, izradu lamela za zavjese, cerada, šatora i izradu različitih presvlaka i prekrivača. Zaprima narudžbe, izrađuje približan proračun troškova i terminira rokove isporuke, priprema materijale i strojeve za tapeciranje te primjenjuje različite postupke i metode tapeciranja proizvoda. Tapetar organizira ili samostalno transportira materijal, proizvode, alate do objekta ili na teren. Prilikom rada izložen je umjerenim fizičkim naporima, nepovoljnim položajima tijela pri radu (rad u stojećem položaju, često mijenjanje položaja prigibanjem, dugotrajni koordinirani rad ruku), buci i vibracijama te djelovanju radnog okoliša (prašina, promjene temperature, strujanje zraka, vlaga, isparavanja).

**Modni galanterist/modna galanteristica**

Obavlja poslove izrade i promoviranja galanterijskih proizvoda te pripadajućih usluga od modne galanterije do proizvoda, prema zahtjevima kupaca ili tržišta. Prati i primjenjuje modne novitete u galanteriji i kretanja suvremenog modnog tržišta, prati smjernice održive mode u skladu s kružnim gospodarstvom i primjenjuje ih u oblikovanju i izradi modne galanterije, sudjeluje u planiranju i pripremi izrade proizvoda modne galanterije, oblikuje galanterijske proizvode bazirane na tradicijskoj/kulturnoj baštini. Skicira proizvode modne galanterije, izrađuje šablone, odabire osnovne i pomoćne materijale za izradu galanterijskih proizvoda prema tehničkim karakteristikama pojedinih materijala, kroji dijelove galanterijskih proizvoda, obrađuje ih i priprema za završno spajanje uz rukovanje strojevima, primjenjuje pravila zaštite na radu i zaštite okoliša te organizira rad u timu. Tijekom rada može biti izložen nepovoljnim položajima tijela (rad u sjedećem i/ili stojećem položaju uz povremeno mijenjanje položaja tijela prigibanjem i okretanjem tijela), buci strojeva i uređaja, prašini iz radnog okoliša, intenzivnim mirisima materijala, prisustvu para ljepila, višim temperaturama tijekom obrade materijala.

**Modni krojač/modna krojačica**

Nudi profesionalne usluge u izradi stilske, visokokvalitetne i estetski uravnotežene moderne odjeće pomoću suvremene opreme, alata i uređaja; izradi modnih proizvoda različitih složenosti i različitih vrsta materijala; izradi modne odjeće po mjeri za različite svrhe; izradi modela prema osobnim zahtjevima kupca; savjetuje kupce u odabiru modela na temelju stručne procjene značajki građe tijela, stilskih odrednica i aktualnih modnih kretanja; prilagođava modele odjevnih predmeta prema specifičnostima građe ljudskog tijela; kontinuirano u medijima prati modna kretanja; vizualizira modne ideje, crtežom i računalno, primjenjuje različite tehnike ukrašavanja tkanina i odjeće; koristi tehnike i vještine vezenja i različite tehnike tradicijskog oblikovanja tekstila; primjenjuje kreativne tehnike u ukrašavanju modnih proizvoda; održava kostime. Za zanimanje modni krojač poželjne su osobine i vještine: razvijena fina motorika, raspoznavanje boja i tonova, koncentracija, preciznost, odgovornost i urednost, sklonost timskom radu. Posao obavlja u krojačkom/modnom salonu, zatvorenoj radionici ili u proizvodnom pogonu gdje vladaju buka šivaćih strojeva, tekstilna prašina te para od glačanja odjeće ovisno o veličini prostora i broju strojeva. U radu na šivaćem stroju izložen je dugotrajnom sjedenju, naginjanju naprijed bez potpore leđa, opterećenju kralježnice i ruku.

**Mesar/mesarica**

Planira, organizira i provodi poslove preuzimanja i pripreme stoke namijenjene za klanje, provodi proces klanja i klaoničke obrade, vrši obradu i rasijecanje trupova, razvrstava meso te proizvodi i prodaje meso, mesne proizvode i pripravke. Mesar radi u klaonici i mesnici kao samostalni obrtnik ili zaposlenik, u mesnoj industriji te u veleprodajnoj i maloprodajnoj trgovini mesa i mesnih proizvoda. Na svim poslovima radi vodeći brigu o dobroj higijenskoj praksi, sigurnosti i zaštiti na radu, humanom postupanju prema životinjama, zdravstvenom propisima i procedurama kontrole kvalitete. Mesar/mesarica u radu koristi ICT tehnologiju, vodi jednostavne administrativne i komercijalne poslove kao što su ispunjavanje radnih naloga, deklariranje proizvoda, zaprimanje dokumentacije o sirovinama, priprema mesa za prodaju, izrada računa i kalkulacija cijena. Posjeduje poduzetničke kompetencije. Poznaje i provodi sve propisane standarde kvalitete koje mu daju sigurnost u radu i kojima dokazuje kvalitetu svog poslovanja. Pravilno rukuje alatima, strojevima i opremom vodeći računa o vlastitoj i o sigurnosti ostalih zaposlenika koristeći obavezna zaštitna sredstva i poštujući propise o zaštiti na radu. Mesar brine se za okoliš i zdravlje ljudi, prvenstveno pravilnim zbrinjavanjem klaoničkog otpada i nusproizvoda u proizvodnji mesa i mesnih proizvoda.

Posao obavljaju u zatvorenom prostoru, u bučnom i vlažnom okruženju, često su izloženi niskim temperaturama i jakim osvjetljenjima. Djelatnici posao obavljaju isključivo stojeći uz česta sagibanja, izloženi su fizičkom naporu, dižu i prenose veće terete. Posao zahtijeva tjelesnu izdržljivost, spretnost ruku, dobar vid, izražena osjetila mirisa i okusa, spremnost na suradnju i odgovornost prema radu. Izložen je mogućnostima ozljeda nanesenim oštrim alatima i pokretnim dijelovima strojeva. Podovi su mokri i klizavi od masnoća. Postoji opasnost od mehaničkih, električnih povreda, opeklina. Izloženi su djelovanju dlake, perja, životinjskim sekretima te opasnosti od alergijskih reakcija. U takvim radnim uvjetima obavezno koriste zaštitnu opremu kao što su kapa, vizir, maska, naočale, rukavice, zaštitni ogrtač, gumena pregača, radne cipele i gumene čizme.

**Pekar-slastičar/pekarica-slastičarka**

Samostalno i/ili pod nadzorom planira i organizira rad i radno mjesto u pekarnici/slastičarnici. Priprema opremu, prostor, sredstva rada i normative i recepture. Zaprima sirovine i repromaterijal, upravlja zalihama. Priprema sirovine prema normativima i receptima, važe sastojke i priprema ih za daljnje tehnološke postupke (zamjes, fermentacija, priprema nadjeva i krema, oblikovanje, pečenje/zamrzavanje proizvoda, vađenje i slaganje, rezanje, ukrašavanje i pakiranje). Samostalno i/ili pod nadzorom rukuje strojevima i opremom, vodi potrebnu dokumentaciju (plan rada, evidenciju zaliha). Pravilno skladišti sirovine, repromaterijal, ambalažu, gotove i polugotove proizvode. Komunicira s timom/suradnicima, klijentima, dobavljačima. Koristi se informacijskim tehnologijama i sudjeluje u stvaranju, prodaji i promociji novih proizvoda. Pri radu primjenjuje sustave kvalitete te provodi mjere sigurnosti i zaštite na radu. Posao pekara-slastičara zahtijeva dobro razvijene osjete vida, njuha, okusa, motoriku ruku i smisao za estetiku. Pekar-slastičar radi u zatvorenom prostoru s umjetnom rasvjetom u kojem je prisutna visoka temperatura (u pogonu za proizvodnju) ili niska temperatura (hladnjaci, zamrzivači). Buka je neprestano prisutna. Radi u stojećem i savijenom položaju uz učestalo sagibanje. Rad pekara-slastičara zahtijeva dugotrajan koordinirani rad ruku i nogu. Prisutan je noćno-dnevni rad.

**Soboslikar ličilac dekorater/soboslikarica ličiteljica dekoraterka**

Samostalno obavlja i sudjeluje u poslovima ukrasnog dekoriranja interijera i eksterijera primjenjujući razne vrste tehnika obojenja i dekoracija (jednostavnim i složenim obojenjima, reljefnim ukrašavanjem). Samostalno priprema sve vrste podloga za završno dekoriranje (mineralne, drvne, metalne, staklene, keramičke i plastične). Sudjeluje u obnovi graditeljske baštine, bavi se oblaganjem podova i zidova te sudjeluje u postavljanju termoizolacijskih fasada. Radovi se obavljaju u svim vrstama privatnih i javnih građevina. U trgovini soboslikarsko-ličilačkih materijala, alata, uređaja, opreme i strojeva komunicira sa strankama, upoznaje ih s ponudom, svojstvima materijala te njihovom upotrebnom vrijednošću i primjenom, predlaže izbor, sudjeluje u izradbi idejnog i izvedbenog rješenja uređenja interijera, sudjeluje u izmjerama prostora za izvršenje radova. Soboslikar ličilac dekorater samostalno obavlja poslove tehničko–tehnološke pripreme rada: izradu idejnih rješenja, normiranja vremena i materijala, izradu tehničke dokumentacije, određivanje alata, strojeva i opreme te planiranje i organizaciju radova. U svojem radu koristi se računalom i aplikativnim programima za vizualizaciju prostora i pripremu predložaka za obojenja i dekoracije. Posao se pretežno obavlja u stojećem položaju i u hodu, a često je potrebno saginjanje. Radi se u zatvorenim i otvorenim prostorima. Specifični uvjeti rada u zatvorenom prostoru: izloženost štetnim isparavanjima, nepovoljna mikroklima (hladnoća, vrućina, propuh, vlaga), izloženost prašini, buci i vibracijama. Specifični uvjeti rada na otvorenom: rad na visini, različiti klimatski uvjeti. Poželjni zdravstveni uvjeti kandidata: dobro opće zdravstveno stanje s posebnim naglaskom na dobar vid, dobru tjelesnu kondiciju te sposobnost za rad na visini. Kontraindikacije za obavljanje zanimanja: tjelesna oštećenja, nepoznavanje boja, alergije na prašinu i određene vrste kemikalija, osjetljivost na visoke i niske temperature.

**RAZINA HKO-a: 3. – POSEBNI STRUKOVNI PROGRAMI**

**Pomoćni stolar/pomoćna stolarica**

Mjeri i zacrtava elemente koje treba izraditi od drva. Drvni materijali se obrađuju ručnim postupcima. U završnoj obradi drva sastavlja elemente, finišira rubove, obrađuje površine paljenjem, boji i lakira drvne materijale. Osim izrade elementarnih vezova od drva, vrši popravke gotovih proizvoda i poluproizvoda od drva.

**Pomoćni pekar/pomoćna pekarica**

Obavlja poslove izrade tijesta, oblikovanja i pečenja raznih vrsta kruha i peciva. Radi na skladištenju i čuvanju sirovina, izrađuje tijesta za kruh i peciva te ih pravilno obrađuje.

**Pomoćni krojač/pomoćna krojačica**

Obavlja pomoćne poslove vezane uz izradu odjeće od ideje do gotovog proizvoda. Zanimanje je kreativno, prilagođeno sposobnostima svakoga učenika.

**Što nudimo:**

* učionice opremljene suvremenim nastavnim pomagalima, specijalizirane učionice za izvođenje strukovnih predmeta i specijalizirane praktikume i radionice za izvođenje praktične nastave i stručne prakse
* praktičnu nastavu i stručnu praksu uglavnom u školskim, moderno opremljenim praktikumima uz stručni nadzor
* vlastitu sportsku dvoranu za nastavu Tjelesne i zdravstvene kulture i izvannastavne aktivnosti
* školsku kantinu
* integraciju učenika s teškoćama u razvoju u vidu primjerenih oblika školovanja (redoviti program uz individualizirane postupke, redoviti program uz prilagodbu nastavnih sadržaja i individualizirane postupke te poseban program) i stručnog oblika pomoći u vidu grupnog i individualnog rada
* poticanje darovitih učenika u dodatnim edukacijskim sadržajima
* provođenje projektne i terenske nastave
* moderno opremljenu knjižnicu s bogatim knjižnim fondom, stručnom literaturom i časopisima
* izborne i fakultativne predmete u svim područjima rada
* u školi djeluje Centar izvrsnosti iz likovne umjetnosti

**Dodatne mogućnosti:**

* škola organizira dodatnu nastavu kao pripremu učenika za državnu maturu
* učenici se mogu uključiti u izvannastavne aktivnosti:
	+ - Školski sportski klub
		- Volonterski klub „Struk - ići“
		- Dramsku grupu
		- Knjižničarsku grupu